जाति जनगणना लागू करो नहीं तो कुर्सी खाली करो- सरदार सेना
# हरी झन्डी दिखा कर अतिथियों ने किया रथ को रवाना
जौनपुर।
विश्व प्रकाश श्रीवास्तव
तहलका 24×7
जिले में सरदार सेना द्वारा जातीय जनगणना एवं शोषितों, वंचितों के सम्पूर्ण अधिकार को समर्पित जनहित संकल्प यात्रा मड़ियाहूं विधानसभा के सिहोरीबीर स्थित बाबा साहब भीम राव अम्बेडकर प्रांगण से निकाला गया। जिसे सरदार सेना के राष्ट्रीय अध्यक्ष डा. आर. एस. पटेल, पूर्व सांसद रमाकान्त यादव, पूर्व सासंद तूफानी सरोज, अपना दल कमेरावादी की राष्ट्रीय अध्यक्ष कृष्णा पटेल सहित अन्य मुख्य अतिथियों द्वारा जनहित संकल्प यात्रा के रथ को हरी झंडी दिखाकार यात्रा का शुभारंभ किया गया। जिसका नेतृत्व सरदार सेना के जिलाध्यक्ष अरविन्द कुमार पटेल ने किया।सरदार सेना के राष्ट्रीय अध्यक्ष ने लोगों को आह्वान करते हुए कहा कि जनहित संकल्प यात्रा 20 जनपदों से होकर 27 अक्टूबर को वाराणसी पहुंचेगी।
बतातें चले कि भाजपा ने 2014 की अपनी घोषणा पत्र में लिखा था कि हम जातीय जनगणना करायेंगे लेकिन 7 साल बीत जाने के बाद हाल ही में मोदी सरकार के कैबिनेट मंत्री ने कहा कि हम एससी, एसटी की गणना तो करायेंगे लेकिन अन्य किसी वर्गों की गणना नहीं करवायेंगे जिसको लेकर देश भर के तमाम सामाजिक और राजनैतिक लोग सरकार से सवाल कर रहे हैं। इसी बीच जातीय जनगणना को लेकर पूरे देश में सरदार सेना ने एक मुहिम छेड़ दी है एवं उत्तर प्रदेश के तमाम सामाजिक संगठनों को एकजुट कर जातीय जनगणना कराने हेतु सड़क मार्च शुरू कर दिया है। जिसमें सरदार सेना द्वारा सरकार से 5 सूत्रीय मांग है जिसमें प्रमुख रूप से..
1- जातीय जनगणना कराना सुनिश्चित किया जाय ताकि प्रदेशवार वार्गिक गणना स्पष्ट हो सके।
2. आरक्षण व्यवस्था को पिछड़ों, अल्पसंख्यकों के हित में विधान सभा, विधान परिषद व लोक सभा एवं राज्य सभा के निर्वाचन पर लागू किया जाय ताकि इन सबकी समुचित भागीदारी को सुनिश्चित किया जा सके।
3. पिछड़ों, दलितों व अल्पसंख्यकों के आरक्षण में हुई अनियमितता को बैकलॉग के द्वारा भर्ती कर दूर किया जाय ताकि वंचितों को उनका सम्पूर्ण संवैधानिक अधिकार प्राप्त हो सके।
4. पुरानी पेंशन नीति को लागू करते हुये एक समान शिक्षा नीति का नियम बनाया जाय ताकि अगड़ों व पिछड़ों का भेद मिटाकर एक समता मूलक समाज की स्थापना की जा सके।
5. समस्त राजनैतिक पार्टियों के घोषणा पत्रों को संवैधानिक प्रक्रिया के दायरे में लाया जाय ताकि मतदाताओं के साथ होने वाली धोखाधड़ी पर पूर्ण विराम लगाया जा सके।
इसी बाबत आज से जातीय जनगणना से संबंधित जनहित संकल्प यात्रा का शुभारंभ हजारों लोगों के बीच से जौनपुर के मड़ियाहूं से हरी झंडी दिखाकर 20 जनपदों हेतु रवाना किया गया तथा एक बजे जौनपुर मुख्यालय पहुंचकर प्रेस वार्ता का किया गया तत्पश्चात दो बजे यात्रा आजमगढ़ जनपद पहुंचते ही हजारों सरदारवादियों ने सरदार सेना प्रमुख सहित अन्य अतिथियों का माल्यार्पण कर स्वागत करते हुए यात्रा आगे की ओर रवाना हुआ। प्रेसवार्ता के माध्यम से सरकार को चेतावनी देते हुए सरदार सेना प्रमुख ने कहा कि भाजपा सरकार 2014 के लोकसभा चुनाव के दौरान अपने चुनावी भाषणों में जातीय जनगणना हेतु तुल दिया था परन्तु आज जब सत्ता में है तो जातीय जनगणना को नकारा जा रहा है। किन्तु सरदार सेना द्वारा अब बिगुल फूंक दिया गया है जातीय जनगणना नहीं तो जनगणना नहीं।